Gulielmus Rondeletius
Gulielmus Rondeletius Res apud Vicidata repertae: Nativitas: 27 Septembris 1507; Monspessulanus Obitus: 30 Iulii 1566; Réalmont Patria: Francia Gulielmus Rondeletius, vulgo Guillaume Rondelet (Monspessulani die 27 Septembris 1507 natus; mortuus in Réalmont die 30 Iulii 1566) fuit homo Francicus naturae peritus. Multa de piscibus scripsit. Medicus privatus cardinali Francisco Turnonio meruit; cum hoc Romae profectus Petrum Bellonium, Hippolytum Salvianum, Ulyssem Aldrovandum annis 1549 et 1550 incurrit. Professor fuit iam ab anno 1545 apud Universitatem Montispessulani et ab anno 1556 exeunte usque ad mortem cancellarius illius universitatis. Dum de piscibus inquirebat descriptionem gari a Plinio scriptam perlegit remque imitare conatus est (sed sine fermentatione). Garum quod conficere solebat ad amicos misit. Horum Franciscus Rabelaesus et ipse ut videtur confectionem temptavit garumque renovatum ad Stephanum Doletum misit; e qua commutatione carmina Latina Rabelaesi Doletique evenerunt. Successor Rondeletii in medicinae cathedram, Laurentius Ioubertus, opus capitale De piscibus marinis Francogallice vertit. Medicorum botanicorum zoologorum saeculo XVI exeunte plures Rondeletii fuerunt discipuli, inter quos Franciscus Rabelaesus, Carolus Clusius, Iacobus Theodorus Tabernaemontanus, Matthias de Lobel, Petrus Pena.